میدی، آک ء ُ آپ
 آزمانک
 گلزار گچکی
 ہیرانی ء ُ اَبکہی دِلگوشے وتی چاریں نیمگاں بوؤکیں سُر ء ُ پُراں گور کتگ اَت۔بندات ءَ وَ باورے نہ بوت۔”اے چتوربیت؟“۔ چراہاں کسے ءِ دیما ملوری ءِ لاگریں شینکے ءَ ہم نہ بسَتگ اَت۔لہتیں گوں نوک ء ُ پتاکیں کرپاسی پوشاک ء ُرُژنائیں دیماں اے دیمء ُ آدیم روآءَ اِتنت ء ُ اَردلیاں سوج ء ُ سر کنگ ءَ اِتنت۔لہتیں گوں نوکیں واہند ء ُ ڈَنَّی سراں تمبوانی چیرا ہمزان چاہ ء ُچلیم ءَ اِتنت۔پشت ءَ اوشتاگیں نوکیں ماڈل ءِ موٹل آہانی اَزگاری ءِ
شوندا ری ءَ کَنَگءَ اَت۔ گپ گپ ءِ سراآہانی ٹَہک دیگ ئے سک تورینگ ءَ اَت۔یکے دومی ءِ گپانی پلہ مرزی ءَ ہؤ ہؤ کنگ تَمَگءِ وڑا نہ یت۔ گمانے بوہگءَ اَت کہ مزنیں تماہ ئے آہاناں ہرچ گپّءِ سرا ہؤ ہؤ کنگ ءَ لاچار کنگءَ اِنت۔آ نوں چہ بے باوری ء ُ اَبکہی ءِ مارشتاں دَرآہگ اَت ء ُ راستی ءَ سرپد بوہگ ءِ جہد ءَ اَت۔زانتے کہ نوں بچیل ئے ھم پَشت نہ کَپتَگ۔اے رَندی گیشتر تَکانسُراَت پرچہ کہ اے ڈولیں جاورہچبر سرے نہ گوستگ اَت۔ میلانکیں جاگہہ ءَ چمّے شانک داتنت،اے رُمب ءِ توک ءَ آتَہنا پشت کپتگ اَت کہ میتگ کمو روچ پیسر لڈّیتگ اَت ء ُ ناشُناسیں جاہاں سرگِپتگ اَت۔ہروَڑیں موسم اَتکگ ء ُ شتگ اِتنت۔ شَّرتگ ات کہ آس گواریں لیوار، جمبر مانشانتگ اِتنت کہ ساچان اَت، بشامی رَگاماں گورتگء ُ بیر کپتگ اِتنت کہ ھڈَّ پروشیں ناشی ءَ کشّ اِتگ، میدی ءِ ڈَّڈَّرگوں مھکمیں بالاد ءَ پہ مڈاھے پچ اَت ء ُ وتی ھاکمی ء ُ وت واجہی ءِ سرا پہر بندگءَ اَت۔ داں کدین اَنچو میلانک بیتء ُ پانپاہی کنت؟۔جِباکہ انچووَھد ء ُ زَمانگاں وتی جاگہ ءَ مھکم اوشتاتگ اَت،دیمے گوں شھرءَ اَت ء ُ کش ء ُ گوراں چمشانک دیگ ءَ اَت۔چہ قرناں دُز ء ُ ڈُنگّانی شوھاز ءَ گَردِنءِ برز کنگ ء ُ دور چارَگ ءِ ڈُ بّہ تہنا ہمائیگ اَت۔ شَپءِ گُڈی پاس ببوتیں یاکہ نیمروچ ءِ ٹاک آئیءِ چمّ کَلَہہ ئے ھم نہ ڈُکّ اِتنت۔آئی ءِ بے وابی ءِ سوب یکّین اَت، پجارءِ پُلَگ ءِ تُرس کہ چہ زَمانگاں گون اَتے۔ بیم چہ ڈَنّی بے ریا ھیں دُزّ ء ُ ڈُنگاں۔پمشکہ ءَ چہ ڈنَّ ءَ آؤکیں کسےّ پہ آرام ء ُ دل نیشت کہ مگیمی جاہ بکنت ء ُ چُکّانی آکءَ گوں آپءَ پہ لالچ، نیمون، کلاگ ء ُ چیوا پَچ بگیپت َآہاں دائمی بے ہنکین بکنت۔ کسّ ءَ نَزانت کہ داں چُنت ہزار قرناں ادا جہ مَنِند اِنت۔ کماشاں گُشت،”مئے پت ء ُ پیرُکاں ھچ کِسّہ نیاؤرتگ کہ کدی وَدی بوتگ۔ ما بس ھَمنچو زانیں کہ وتی پَدَّریچ ء ِزَمین، زِر ء ُتیاب ءِ پانپاہ اِنت۔زمین ء ُ زِر ءِ گماں چمّ ئے ھچبر نہ ڈُکّ اَنت، گشیت،”پجاّر ء ُ باندات گومیشاں بندوک اَنت“۔ کماشانی گپ راست اِتنت، آئی ءَ ساھگ ءِ تلب نہ یت۔ وَرد ء ُ وَراکء ُ پوشگ ءِ بابت ءَ ہم بے تماہ اَت۔ بے حاجتیں نیت ءَ گوں داھل ءِ پادمیلانک اَت۔ شپ ءِ واب ء ُ نیمروچ ءِ آرامے شُتگ اَت بلے ھرام اَت کہ دَمانے اُبینگ ببیت ء ُ بکوچنڈیت۔ اَجبیں گپ ایش اَت کہ آ ئی ءَ دائم شہر ءَ پُترَگءِ راہ بَستگ اَت ء ُ جاڑیگ اَت۔
 راستی ء َ گوشدارگ لوٹءِ؟ ترسے بے معانا نہ یت۔ آئی ءِ جھاندیستگیں چماں بازیں وئیل ء ُ واقہاتے دیستگ اَت۔ چُش نہ یت کہ َاوّلی براں پُلگ ءِ تُرسءَ لپّرزگ کتگ اَت۔ اے پیمیں نوبت باز براں سرءِ گوستگ اَت بلے ہچبراے پیم ایوک نبوتگ اَت۔ ھَمُک باریگءَ،کوروشِ اعظمؔ ءِ اُرش ببیت،سمرامسؔ،اردشیربابکانؔ،نوشروانؔ، غزنویؔ،سلجوقیؔ، صفراویؔ، خوارزم شاہؔ،برزکوہیؔ یا عرب باج برانی(۱) پُسگ آئی ءِ تَب ءَ مڑیتگ اِتنت۔ سرے ندر کتگ اَتنت بلے آپ ءِ چنکے ء ُ زمین ءِ ٹکرے ھم نداتگ اَتے۔ سکندرؔ مقدونی(۲)ئے گیر اَتک کہ چوں گروناکی گومے نیت ءَ جُدّے جتگ اَت کہ آئی ءِ پہر ء ُ شانءِ چیدگ، زِرآپ ءَ کہ گوں آک ءَ ھَمگرِنچ اَت،چرائیءَ پچ بگیپت ء ُ بے وانکی بوکش اِتے۔ آپ کہ مرچی آئی ءِ نزوری اِنت، آ زمانگ ءَ تاگت اَتے۔سکندرؔ ءِ پانپاہ یکّ یکّ ءَ پہ تُن مرتنت ء ُ پَشت کپتگیں پد گِردَگءَ لاچار بوتنت۔ راستے کہ پسنی ئے مانداشت ء ُ شُتَنت بلے شہر پدا آبات بنت،اَگں کسے آپ ء ُ آک ءَ بہ پہریزیت۔ گِل، ھشِت، دَست دُون، بُنپَد، بَتانہ،دُورہ چہ ھمے آپ ء ُ آک ءِ برکت ءَ اَڑ بنت ء ُ شہر ء ُلوگ ء ُ جاگہ چہ ہمے اَزباباں۔ پسگّاں اَگلی کارے کتگ اَت کہ آپ ئے بند کتگ اَت ء ُ آہانی واہگ ئے اِشکَند کتگ اِتنت۔ پسنی دوبر پسنی ئے بوت ء ُ آپ ء ُ آک ءِ واہندی چہ دست ءَ نہ شُت۔ سکندرؔ مقدونیءَ پشت ماندات ء ُ شت اَلبہ پُلگ ءِ تر س ئے پرائی پشت گیتک کہ ہمااِنت نہ چُٹّیتگ۔ داں زَمانگے ءَ ایمنی ءِ بزیں جمبر ساچان اِتنت۔پَدمنتگی ءَ روتگ جتگ اَت، بلے شُد ء ُ گُژن ءَ کسّ نہ مُرت ء،دود ء ُ رَبیدگ ء ُ زُبان رَکیتگ اَتنت۔ کشت ء ُ کوش تمیتگ اَت پرچہ کہ زمین ءِ پُلگ ءِ کہریں نیت وَلگوج بوتگ اَت۔ مدتے ءَ وَ ٹوہیں تاگت گیشءِ وت نہ یتاں۔ جہان وت ماں وتی جنگانی آماچ اَت۔پرائی ءَ کسّ نہ کپت۔دور ء ُ ویرانگیں ہندے ءَ پہ ایمنی نشتگ اَت گوں کدیمی دود ء ُرَبیدگ ء ُ شہدیں زبان ءَ۔ لوجر ء ُ حُسینی ہرماگ ھَرءِ ریش اَت۔ اَناگہہ ءَ سُہر پوست ء ُ ُشونز چمّیں پرنگیاں ہمے باوَست ءَ آپ ء ُ آک دوہین ئے اَرزِشت داراَنت،جندے شنگ ء ُشانگ اَنت ُاَرزانی ءَ پُلگ بنت، اُرش ئے کُت۔ میتگانی آش ماندارگ،مال ء ُ اَزبابانی پُلگ پراہاں گرانیں کارے نہ یت۔کلمت ءِ تیاب ءَ مزنیں ھونریچی ئے دیست بلے تیگانی زِہ تہنا پہ آئی ءِ اُوبادَگاں تینز نہ اَتنت،سُہر پوستانی ہم شہَّرگے بُراِتَنت ء ُہونء َ جانشودے کُتَنت۔اے بَری نَرمزاراں چہ یکےّ دَزگیر بوت۔مرگے پہ مڈاہ وشّ اتک کت بلے پہ بہابدن بہانہ بوت۔پشُپدے پہ زند ءِ تماہءَ نہ دروہ اِتنت۔ آہانی بامردی پہ کُّلاں دَوَرے بوت۔ تونگری ء ُ بامردی ءِ ھمے دَروَر ءَ آ داں بازیں سالے ءَ دُز ء ُ ُڈُنگاں رکّینتنت۔ ایمنی ءِ ھمے زمانگ ءَ پروش وارتگیں ء ُ بباداتگیں دَراں ڈیھیں عربے باہوٹ کتنت کہ چن ء ُ لانچ بکن انت ء ُ وتی مِلک ء ُ ڈگاراں پد بِجَن اَنت ء ُ پریشی ءَ آہاناں ہرچ وڑیں کمکے کتگ اَت۔پہ سپاہ ءَ سلاہ ء ُ ورد ء ُ وراک ء ُ پہ اَپساں کاہ ء ُکدیم ءَ میزریں کھچر،پہ کِشتء ُ کِشار ءَ گوہر کیمتی ایں ڈَگار ے ھم بکشاتگ اَت۔ گشتے”باہوٹ اَنت، شُد ء ُ لاپ ءَ مہ مِر َانتء ُ کم شرپ مہ بنت“۔ میشَت(۳) ءَ داتگیں زَمین ءِ ٹُکر کہ چہ باتیل ءَ بندات بوت ء ُ کارواٹ ءَ کُٹّ اِت، تنکہ باہوٹ اَنت بہ کن اَنتء ُ بورَنت۔ باہوٹاں شاباش اِنت، حق ئے اد اکت۔ آئیءِ پُسگ ئے وتی سرڈگارءَ پہ سارتیں ساہگ ء ُ چرپیں نان کتگ اَنت ء ُ پراہاں وتی مہرے ہچبر کم نہ کتگ اَت۔ ہمے سوب اِنت کہ زَمانگ گوست اَنت بلے آہانی مہر کسّ ءَ پروشت دات نہ کُت۔
 جہانءَ بوؤکیں مُعاشی چست ء ُ ایر ء ُ راجمانی تب ء ُ میلاں آئی ءَ را باز ہیل داتگ اَت۔زَمانگ ءِ کَہّر یں نیت ءَ کتہ کار ء ُ پہمیدگ کتگ اَت۔ سرپد اَت کہ مرے باریگ ءَ زمین ء ُ آپ راجانی مستریں تاگت ء ُ مڈی اَنت ء ُ نِزوری ہم۔ آپ کہ پہ نان ءِ شوہاز ءَ، کلیّں جہان ءَ سر بوہگءَ پہ راہ ء ُ دراِنت، بیپار ء ُ راجمانی ءِ برجاہ دارگ ء ُ راجی دیمروی ء ُ وت واکی ءِ رُژّناہیں باندات ءَ مستریں حدائی داد اَنت۔ نوکیں جہانءَ آسودگ بوہگء ُ وت واجہی پہر ء ُ مڈاہ ءِ برجاہ دارگ ءَ آپ تاگت ء ُ توان ءِ چیدگ اَنت۔ہما کہ چُنڈے نان دات نکن اَنت، بجاّر ء ُ پوڑی ءِ توان ئے نیست،باہوٹ ء ُ بیر ءَ پدکنزاَنت، آہاں تَلَب جَتیں جہان دانکے اُں جُست نہ کنت۔دُگنیا نزّکُرّیتگ ء ُ کسانیں ہلک ئے جوڑ بوتگ۔ ہمساھگی، سیادیء ُ پجّاروکی گوں تاگت ء ُ توان ءَ ہمگرنچ بوتگ ء ُ اے دوئیں گوں زَرَّ ء ُ مال ء ُ مڈَّی ءَ ہمگرنچ اَنت۔تیگ کہ چہ کدیمءَ تاگت ءِ بُنزہ زانگ بوتگ زَنگاں گِپتَگء ُآئی ءِ جاگہ معاشءَ پُر کتگ کہ دُراہیں راہ ئے چہ آپ ءَ گوزاَنت۔زِر آپ کہ آپ را ہ ئے پہ جہان ء َ،ماتے پہ پُسّگاں۔ لیلو دَنت شیکو دَنت، نازینک جَنت ء ُ سِہّڑینیتء ُچہ شُد ء ُ گُژّن ءَ مِرَگ ءَ ہم نئیلیت۔زِر ء ُ زمین چو پیماز ءِ نِرک ءَ لیلام اَتنتء ُ بے نام بوہان اَتنت۔ ”شگراِنت کہ پسنی، رَخشان،،بیلا، آوارانء ُ پِشّوکان ایونیوءِ نام ءَ چندیں نوکیں دَگ پہ نوکیں شھر ءَ کَشّگ بوتگ اَنت، وَگہ ناں یک ہم کدیمیں نامے پَشت نہ کَپتَگ اَت۔ ہرجاہ کہ گوزاَنت وتی نام ء ُ نشان ءَ ایر کن اَنت۔ باہد وَ ہمیش اِنت کہ ہَندی مردمانی شور ء ُ سَلا ہءَ گوں میتگء ُہَند ء ُ دَمگانی ناماں آہانی زَگریں گالوار ء ُ اَسل دُروشُم ءَ بنشتہ بکن اَنت، بلے حاکم ءَ ہِچّبر رَعیَّتءِ ہیال داشتگ؟، آئیءِ دود ء ُ رَبیدگ ءِ پَہّر یزگ ءِ گَم کتگ، کہ نوں بِکَنت ئے کہ نوں بِکَنت ئے؟۔کوہنیں گپَّے نہ اِنت دو ہزار ء ُ شَشءَ”نلینٹ“،”نیلنٹ“کنگ بوت، ”چُرّ بندِن“،”چور بندن“، ”باتیل“،”ایمر ہیڈ(Hamer head)“،”پیرومیتگ“،”پیرو گوٹھ“،”ھڈَّ میتگ“،”ھڈَّ گوٹھ“،”گَبد“،”گابد“، ”ہَپتلار“،”اِسٹولا“،ءِ رنگ ءَ رَجینَگ ء ُ اَسل ئے گار کَنَگ بوت اَنت۔ کجام کجامی ءِ گلہ ءَ کن ءِ؟ ”گوادر“ہم مرچاں ”گاوادر“اِنت۔دوہزار ء ُ بیست ء ُ پنچء َ باریں چے چے کئی کئی رَنگ ءَ رَجیتء ُمٹّ بیت؟۔ داں کدین ءَ دود ء ُ رَبیدگی نام برجاہ مان اَنت، دیمروی ہم لوٹءِ ء ُ کوہن ءَ ہم برجاہ دارگ ءِ امیتوارءِ۔ وَتساچیں دیمروی ءِ کہریں بلڈوزرانی بِلٹ ہرچیزءَ لگَت دَنتء ُ شیرچینیت اَگں ڈلیور تو نہ بوتءِ“۔ وَت سرا وَت رَپَٹ اِتے۔
 ء ُ بلڈوزر ءِ نہردگاں آپچلرزینت۔جیڑگانی اوتاگے سست ء ُ چمے پچ بوتنت۔ تیزیں بلیڈانی دیما آئیءَ وتی ہستیءِ رَکّینگ ءِ توان نیست اَت۔ پہَّلواں آ ہنی میھ گُتّ بوان اَتنت۔پادے گوں تینزیں بلیڈاں بُرگ ء ُ دَلبندے رون ء ُ موش بوہگ ءَ اَت۔ تُسکیں آہن سرین ءِ پُترگءَ اَتنت ء ُ ٹُکر ٹُکر کنگ بوہگ اَت۔ مرچی آئی ءِ پہّر ء ُ شان سرجمی ءَ ہاکاں پُلپیٹ اَت۔ لے آؤٹ کشّگ ءِ کار برجاہ ات۔ آئیءِ بیل، دوست ء ُ دُوزواہ دُرستانی گویاک شُتگ اَت۔مَھلوک اُوشتاگ ء ُ آئی ءِ بزَّگی ء َچارگءَ اَت ء ُ وشّنود بوہگ ءَ اَت۔آ کم شَرپی مارَگ ءَ اَت۔ بازیں سَرد ء ُ گَرمے دیستگ اَتے، دَمانے ء َھم ملور ء ُ َگمیگ نہ بوتگ اَت۔ بلے مرچی آئی ءِ نُکّ چہ نادوکاں ھُشک اَت۔آ چہ گماں سربار اَت ء ُ سرے جَہل اَت۔گوں لاچاری وتی ہستی ءَ گوست ءِ کسہ ئے جوڑ بوھگ ءَ گِندگ ءَ اَت۔ اَبدمانی ءِ آئیءِ واھگانی اَشکَند بوہگءِ سہت ء ُ دَمان نزیک اِتنت۔ڈُرینگ بندات بوتگ اَت۔میتگ ءِ بان، برانڈہ، چمَشود، مُبدہ، پسیل، پَل، اِسکول ء ُمسیت دُرست زمین ءَ کپان ء ُ بے نام ء ُ نشان بوہان اَتنت۔ آ ڈُرینتگیں بانڈُمے ءِ دُروشم ءَ تہنا پَشت کپتگ اَت کہ آئی ءِ چُک ء ُ نماسگ، ہمساہگ، ہَمبل ء ُدُوزواہ گوں وتی مال ء ُ ُدَلوت، لوگانی دارء ُ کُنٹ، نِپاد ء ُ گندلء ُ گوں گریتگیں چمےّ رَہادَگ بوتگ اَتنت ء ُ آ چہ گم ء ُ گڑتی ءَ گُنگ اَت۔ گوانک ئے جَت نکت کہ”ھَیَا کن اِت توجیل ئے بُشوہاز اِت، ہنکین ءَ یل مکنءِ اِت،بے ہنکین بہ اِت“۔مردیناں وتی گم پدَّر نہ کت بلے زالبول ء ُ چکّ سکّ ملور اِتنت۔آپاداں نہ بُرتنت۔چُوری چَکَّو اِتنت ء ُ میتگ ءَ پَشت کپتگیں وتی لئیب جاہاں شوہازگءَ اَتنت۔زالبولاں لوگءِ دیم ءَ جتگیں تَرونءِ بار دِیَگ، بَرُک،کاپرء ُ پَسانی واڑءِ لُڈینگ، مَشک ءِ بے ساہگ بوہگ، پت ء ُ پیرکی زمین ء ُ ہنکین ء ُ رَبیدگی زِندمان ءَ چہ جتُابوہگ سکّ تورَگءَ اَت۔ جُتائی ءِ گماں میتگءِ گَڈالیں مَچَّانی لُنٹ لُونجان اَتنت۔،لوگانی دیمی ڈَگاراں رُستگیں پیریں چِشّ ء ُ کہور انی شاہ چہ اَبیتکی ءَ جَہل کپتگ اِتنت۔ میدی ءِ آپ راہ ء ُ جُرانی رَنگ بَرگَشتگ اَت۔اَوَّلی رَند اَت کہ بے مردَمی ءَ ُبے ہمساہگی ءَ میتگءِ کبرستان ءَ ہم تُرسے دل ءَ چیر کپتگ اَت۔لوگءِ دیمءِ حُداگندیں ڈَگارانی آک سر ء ُ چیر بوہگءَ اِتنت، بلے پہ توم چنڈی ء ُ کشارءَ ناں۔ آہانی نسیب نوں دَھل نہ گندَنت، آزَمان گندیں چلِ تبکی کمرشل پلازہ ء ُ ڈولداریں ماڑی دِلبندانی مِکّ بنت۔”زانگ نہ بیت کئی چُکّ ء ُ نُماسگ نوکیں جہ منند بنت، ہوت دادکریمؔ،کہدہ اَبابگرؔ ء ُ ناکو اُمیتانؔ ءِ وَ الّم نہ بنت،ء ُباریں کُجام بولی ءَ کن اَنت۔“، آئی ءِ ابیتکی ءَ لبجگانی پوشاک پوشتگ اَت ء ُ لُنٹ ئے درہگءَ اَتنت۔”شے بجاّر کہ نبیت بجاَّر ء ُ پوڑی برجاہ مانیت؟ واجہ باہوٹ ءَ پد باہوٹ ءِ دود پشت کپیت؟ بے بالاچ ءَ اَست کسّے کہ بیرے بہ گیپت؟۔بودلا۔۔۔!نزان اَنت کہ زَمین ءِ تب گوں واہندءِ تب ءَ بندوک اِنت۔ واہند مٹّ، تب ء ُ مئیل، بولی ء ُ دود، زات ء ُ پدریچ، کار ء ُ کَسب دُروہ مَٹّ،نوکیں واہند نوکیں رَبیَت۔ پراہ ء ُ دِراجیں پسیلءَ حصار کتگیں نوکیں شہر۔ ہچبر کِچ ء ُ توتے پِرنبوتگے نوں پہ پُترگ ءَ چہ ڈَنّی سراں راہداری بِگِر اَنت۔ سراتاں پاداں، جنین ء ُ مردین،چارگ ء ُ شوہازَگ بہ بَنت،گُرّ ء ُ نِہر بہ سگّ اَنت، کم شرپی بِمارَنت، چمَّاں جہَل بکن اَنت ء ُ پاداں ایر بکن اَنت۔ ہر کسّی کہ مارِشت لَہڑّ جَن اَنت،”سو چ چُشیں دیمروی کتگیں مَزنیں ہَپتُمی شہر ءَ، ساپیں دَگ ء ُ آتارء ُ وشّ کوشیں پارکاں،ٹوہیں ہوٹل گوں وشّیں تاماں، بِلّے کہ دبئی ببیت، سنگاپوریا گوات ءِ شَم ء ُ دَر“، بگوشیت ء ُ واتر ببیت“۔ یکشلہ کُپَّگ اَت۔
 کش ء ُ گورءِ سُر ء ُ پُر، نقشَہانی چار ء ُ تپاس،بُلڈوزرانی نہردَگ،ڈمپر ء ُ لوڈرانی گیرگیر،موٹلانی روآ، پوریاگرانی پریشتگ ء ُ کندگ، چاہ ء ُ چلیم ءُ ترنداپی دیواناں دروہ پدَّر کتگ اَت۔اے رَندیگیں ء ُ گوستگیں اُرشانی تہا یک مزنیں تپاوَتے اَست اَت۔ اے رندی پُسّگ گوں جوریں بداں ہمکار اَتنت ء ُ دُراہیں زَمینے آہاناں بکشاتگ اَتنت۔کَور، شیپ، بَست، بَند، ڈَگار، میتگ، تیاب ء ُ کوہ دُرستانی ہوری ءَ آ وَت ہم بہا کنگ بوتگ اَت۔کدیمی پجَّار ء ُ وَت واجہیء ِپہرء ُ شانے ہلاس بوتگ اَت۔آ نوں ٹُکّراں بَہر ء ُ بانگیں ہاؤسنگ اسکیم ء ُ باز واجہ اَت۔ بلے وتی گَماں اِنچو گار نہ یت،زَمینء ُ زِرءِ پگر ءَ دِلاپ اَت۔زار زارءَ گروگء َ ء ُ جست کنگ ءَ اَت،”چُش بوتگ ھچبر کہ کَہن ئے بے ڈَگار ببیت؟۔ اَست دَروَرے کہ کسّے ءَ وتی ڈَگار بہا کتگ اَنت ء ُ آپ داشتگ؟۔آپے کہ بے ڈگار بوت بزاں بے واھند بوت، ہرکس پہ دیم تَّرین ایت ء ُ وتی ڈَگاران ئے کنت۔ پیشگاہ ءَ بہا کنءِ لوگ ءَ چوں پُتِرءِ؟۔ نا بزانتاں۔۔۔۔!، زمین ءِ بہِ ء ُ شَرءِ زَرَّ اگں پادار بوتین اَتنت گڑافلسطینی آں کَٹّ ئے کتگ اَت۔زَہّم جَن ءِ زالاں یکے پَر کنءِ، نوکیں موٹل کارے گِرءِ، چار روچ ءَ عیش ء ُ نوش ءِ،داں زِندگءَ مردار“۔“لَبَجگ ء ُ ہسکارگے ہوار اِتنت۔ گوشداروک، سَہڈینوک، دَستءَ سرءَ ایرمشوک، موکوک، گَلہّ گوشداروک،کس نگواہِت کہ روچ ءِ رُژنائی ءَ بیرکے چِست کُت، زِندگ بات ء ُبہ مِراتے کت ء ُ شپ ءِ۔۔۔۔۔ شپ ءِ سیاہی ءَ دیمے گوں ڈَنَّی ہم تَبء ُ ہم لیکہیں سراں، سیا ہ کت،پہ ہما ہَپتُمی مزنیں شہر ءَ کہ پراہاں نہ یت۔ڈَنّی سراں کہ نوکیں واہند اِتنت، آئی ءِ نامے ہم نوک کتگ اَت۔ ”من”مہدی“،نَہوں،”میدی“، اُں۔ اَگں شمارا باور نہ کنت باتیل ءَ جست کن اِت“۔آک ء ُ آپءِ پانپاہ، ڈُنگّا نی پَدگِر، ڈنَّی اُرش کنوکانی دیم ءِ داروک،پُسّگانی دِل ء ُ میھءَ دَست سرا اِتنت،چیہال جَنَگءَ اَت۔۔۔۔۔۔۔۔۔۔۔پُسّگاں دَستءِ وَت آئی ءِ ھڈَّانی سودائے جتگ اَت ء ُ بدل ءَ زَ رّ زُرتگ اَت۔کجام دَپ ء ُآپ ءَ پرائی ءَ دانک ئے دَر بکوتین اَتے۔ زَمین ءِ بہ ء ُ شَرءِ شاتکامی ءَ برجاہیں تُرنداپی دیوانانی پریشتگ ء ُ تیاب ءِ پُرشتگیں چولانی تواراں آئی ءِ چیھال چیر تََرینتگ اَت۔
 (۱) کوروش اعظمؔ، سمرامسؔ، اردشیربابکانؔ، نوشروانؔ،عرب باج بر، غزنویؔ،سلجوقیؔ، صفراویؔ، خوارزم شاہؔ،برزکوہیؔ: مکران ءِ سرا ارش کنوکیں بادشاہانی نام۔ (از: مکران عہد قدیم سے عہد جدید تک:مصنف حمید بلوچ)
 (۲) سکندر مقدونی: اسکندر اعظم
 (۳) میشَت: زمین ءِ ٹُکرے کہ کسّے ءَ پہ کِشَگ ءَ دیگ بیت۔ ہماڈگّار کہ کسّے ءَ را بے زَرّء ُ بے بہا ءَ پہ کِشَگ ء ُ وَرگ ءَ دیگ بہ بیت۔
پہ چمشانک ءَ ادءَ کلک بہ کنئے